Toți consilierii locali ai Capitalei primesc mită pentru votarea proiectelor cu miză, se arată în referatul prin care DNA cere arestarea preventivă a consilierilor primarilor Andrei Chiliman și Sorin Oprescu.

Concluzia este menționată în referatul prin care DNA cere arestarea preventivă a lui Vlad Moisescu, fost trezorier PNL, a lui Costin Berevoianu, apropiat al lui Sorin Oprescu și a lui Ovidiu Semenescu, intermediar pentru compania Apa Nova.

Astfel, procurorii DNA notează sec în document: “La nivelul Consiliului General al mun. București toți consilierii primesc sume de bani pentru votul acordat în cadrul ședințelor unde se aprobă proiecte cu miză patrimonială sau aflate în afara cadrului legal. Aceasta este o practică notorie în mediu”.

Concluzia vine în contextul în care Apa Nova a obținut beneficii suplimentare inclusiv în urma votării unor hotărâri de consiliu local, în acest sens.

Consiliul Local General al Municipiului București are 54 de membri.

Surse judiciare precizează că în vizorul anchetatorilor se află și membrii Consiliului Local al Sectorului 1.



Pe de altă parte, Vlad Moisescu este cercetat și în dosarul primarului sectorului 1, Andrei Chiliman. Sorin Oprescu este, la rându-i, arestat preventiv sub acuzația de luare de mită, în vreme ce dosare au și alți consilieri de-ai săi sau directori din subordine.